Vniuersis et singulis sancte matris ecclesie filiis presentes litteras visuris seu audituris nos miseracione diuina Franciscus, tituli sancte crvcis in Jherusalem, dictus Veneciarum (ͻ: -anus), Johannes, tituli sancti Petri ad vincula, dictus Vlixbonensis, presbiteri, Lucidus, sancte Marie in Cosmedin, dictus de Comitibus, et Fransciscus (!), sanctorum Cosme et Damianj, dyaconj, cardinales, salutem jn Domino sempiternus (ͻ: -am.) Dum precelsa meritorum insignia, quibus regina celorum virgo Dej genitrix gloriosa, sedibus preclara sydereis quasi stella matutina prerutilat, deuote consideracionis indagine perscrvtamur, dum eciam inter pectoris archana reuoluimus, quod ipsa, vtpote mater misericordie et pietatis amica, humani generis consolatrix, pro salute fidelium, que delictorum onere pregrauantur, sedula exoratrix et peruigil ad regem, quem genuit, intercedit, d[ig]n[u]m, quin debitum, arbitramur, vt ecclesias et alia pia loca in honorem sui nominis constrvcta generosis remissionum prosequamur impendiis et indulgenciarum muneribus decoremus. Et si cuncta loca sacra sub sanctorum vocabulo fundata digna debeant reuerencia venerarj, merito et loca jn honorem et sub vocabulo sancti Henrici martiris, qui in vita et morte diuersis fulgebat et fulget miraculis, vt ipsius piis adiuti suffragiis eterna retribucionis premia consequi mereamur. Cupientes igitur vt ecclesia Aboensis, in honorem et sub vocabulo sanctorum Marie virginis et Henrici martiris dedicata, congrvis honoribus frequentetur et a christifidelibus iugiter veneretur et vt fideles ipsi eo libencius causa deuocionis, oracionis aut peregrinacionis confluant ad eandem et ad ipsius conseruacionem et sustentacionem manus prompcius [porrigant] adiutrices, quo ex hoc ibidem dono celestis gracie vberius conspexerint se refectos, de omnipotentis Dej misericordia et beatorum apostolorum Petri et Paulj eius confici, omnibus vere penitentibus, confessis et contritis, qui ipsam ecclesiam in omnibus et singulis ipsorum gloriosissime virginis Marie et Henricj, eius patronorum, ac ipsius dedicacionis festiuitatibus, necnon in omnibus et singulis aliis festis infrascriptis, vtpote natiuitatis Dominj nostri Ihesv Christi, circumcisionis, epiphanie, die cene, parasceues, pasce, ascensionis, pentecostes, trinitatis, corporis Christi, jnuencionis et exaltacionis sancte crvcis, in festis sancti Johannis baptiste et Iohannis ewangeliste, Petri et Paulj et omnium apostolorum et ewangelistarum, in festis sancte (!) Stephani, Laurencii, Micaelis, Martini, Nicolaj, jn festis sanctarum Anne, Marie Magdalene, Margarete et Barbare ac Katherine, jn celebritate omnium sanctorum et commemoracione animarum et per octauas dictarum festiuitatum octauas habencium, causa deuocionis, oracionis aut peregrinacionis visitauerint, necnon ad fabricam, luminaria uel queuis alia dicte ecclesie necessaria manus porrexerint adiutrices, sev qui in eorum testamentis uel extra ipsi ecclesie pro eiusdem conseruacione et sustentacione aurum, argentum, vestimentum aut aliquid aliud caritatiuum subsidium donauerint, legauerint uel procurauerint, tociens quociens premissa uel premissorum aliquid deuote egerint, singulj nostrum cardinalium centum dies jndulgenciarum de iniunctis eis penitenciis jn Domino misericorditer relaxamus, presentibus perpetuis temporibus duraturis. Jn quorum omnium et singulorum fidem et testimonium premissorum presentes nostras litteras nostrorum propriorum sigillorum jussimus et fecimus appencione communirj. Datum Rome sub anno a natiuitate Dominj millesimo quadringentesimo duodecimo, jndiccione quinta, die nona mensis Nouembris, pontificatus in Christo patris et domini, domini Johannis, diuina prouidencia pape vicesimi tercij, anno tercio.